252 Guru SD miwah SMP Nyarengin Pelatihan Révitalisasi Basa Daérah Bali
Kementerian Pendidikan, Kebudayaan,
Riset, lan Téknologi (Kemendikbudristék) ngalaksanayang parikrama Merdéka
Belajar épisode 17: Révitalisasi Bahasa Daérah. Révitalisasi puniki
kalaksanayang olih Badan Bahasa antuk makudang-kudang paletan. Silih
tunggilipun Pelatihan Révitalisasi Bahasa Daérah majeng ring guru SD miwah SMP
pinaka tunas bahasa ibu ring 12 provinsi. Provinsi Bali wantah silih tunggil
provinsi sané kajudi.
“Pelatihan Révitalisasi Bahasa
Daérah Bali warsa 2022 puniki kasarengin antuk 252 pamilet saking kepala
sekolah, pengawas, guru SD miwah SMP ring Provinsi Bali. Parikrama puniki
kalaksanayang limang rahina, 26 – 30 Juni 2022 ring Prime Plaza Hotel, Sanur, Dénpasar,”
baos Kepala Balai Bahasa Provinsi Bali, Hérawati, ring acara pamungkah
pelatihan, Redité (26/6/2022).
Parikrama punika kapungkah antuk
Asistén Pemerintah miwah Késra Setda Provinsi Bali, I Gedé Indra Déwa Putra.
Taler karauhin angga uleman minakadi Sékretaris Badan Bahasa Kemendikbudristék,
Hafidz Muksin; lan Pelaksana Tugas (Plt.) Kepala Biro Perencanaan
Kemendikbudristék, Fahturahman.
Hérawati nganikaang, program
Révitalisasi Bahasa Daérah maduwé tatujon sumangdané kramané sayan akéh sané mabasa
daérah sarahina-rahina. Parikrama puniki taler pinaka jalaran anggén nincapang
kawéntenan para angga penutur aném basa daérah.
“Pewarisan basa miwah sastra daérah
punika patut kalaksanayang, utaminnyané majeng ring génerasi milénial
sumangdané ipun setata ngajegang tur nganggén basa daérah puniki. Mangda nénten
kantos ical," Hérawati ngawewehin.
Manut ipun, pelindungan basa daérah
sané kalaksanayang antuk parikrama Révitalisasi Bahasa Daérah puniki
sujatinnyané maduwé kutus paletan. Risampuné rapat koordinasi, kalaksanayang
Training of Trainers (ToT) sané kamiletin antuk guru utama, guru utama raris
nuladang majeng ring guru/komunitas, pembelajaran ring kelas/komunitas,
pemantauan, Féstival Bahasa Ibu Tingkat Kabupatén/Kota, Féstival Bahasa Ibu Tingkat
Provinsi, miwah publikasi.
Hafidz Muksin nganikaang, kebijakan
Merdéka Belajar épisode 17 sampun sapatutnyané kadukung olih pemangku
kepentingan miwah ékosistem pendidikan. Sumangdané para penutur aném prasida
manados penutur aktif mabasa daérah. Salanturnyané penutur aném puniki pacang
maduwé pikayunan malajah basa daérah tur ngalimbakang antuk média sané
kasenengin.
“Sangkaning punika, titiang
mapangapti sumangdané pemerintah daérah prasida ngalaksanayang modél
pelindungan basa daerah sané manut ring kahanan genahnyané soang-soang,”
baosipun.
Rikala ngalaksanayang révitalisasi
basa daérah puniki, Balai Bahasa Provinsi Bali taler kasarengin antuk Dinas
Pendidikan kabupatén/kota sa-Provinsi Bali, Dinas Kebudayaan, para
pakar/maéstro, Ketua Musyawarah Guru Mata Pelajaran (MGMP) basa daérah, miwah
Kelompok Kerja Guru (KKG) basa daérah.
Hafidz taler mapangapti mangda
pemangku kepentingan prasida saling dukung, saling ngicénin stratégi, miwah
inspirasi rikalaning nuldulin aném-anémé mangda malajahin tur nganggén basa
daérah.
Lianan ring punika, Fahturahman
nganikaang, révitalisasi basa daérah patut kalaksanayang duwaning saking 718
basa daérah ring Indonésia, akéhan sampun kritis tur tambis-tambis ical.
Sangkaning indiké punika, révitalisasi basa daérah puniki dados uratian
Kemendikbudristék. Warsané puniki, basa daérah sané ka-révitalisasi ring 12
provinsi luiripun Sumatera Utara, Jawa Barat, Jawa Tengah, Bali, NTT, NTB,
Sulawesi Selatan, Kalimantan Timur, Kalimantan Tengah, Maluku, Maluku Utara, miwah
Papua.
Pemerintah Provinsi Bali sané
kaangganin antuk Asistén Pemerintah lan Késra, Gedé Indra ngicénin aprésiasi
marep ring Kemendikbudristék sané sampun ngalaksanayang révitalisasi basa
daérah puniki. “Dumogi prasida mawiguna ring kramané sami. Parikrama puniki
mangda kadadosang galah ngamedalang daging pikayun tur katuladang majeng ring
para sisiané sami. Iraga sareng sami patut bangga dados krama Bali,"
sapunika pabesen ipun.
ban_Latn zsm_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn jav_Latn sun_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn min_Latn ban_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn